En mand skal onsdag eftermiddag i grundlovsforhør. Han er sigtet for at være medgerningsmand til tre indbrud.

Nordjylland Politi har anholdt en 30-årig mand, og sigtet ham for tre indbrud begået i Hjørring-området. Den 30-årige skal i grundlovsforhør onsdag eftermiddag. Politiet mener, at han er medgerningsmand til flere indbrud, der er blevet begået for nyligt. To af indbruddene er i private hjem og et indbrud på et autoværksted. Det er politiets efterforskning af disse indbrud, der nu fører til, at den 30-årige mand blev anholdt i går eftermiddags. Det oplyser Bjørn Fogh fra anklagemyndigheden hos Nordjyllands Politi. I forvejen er to mænd varetægtsfængslet i samme sag. De blev anholdt den 25. marts efter en biljagt, hvor politiet måtte bruge sømmåtter til at stoppe dem, fordi de stak af i en sølvgrå Audi. I bilen blev der fundet indbrudsværktøj og lidt forskellige sager, der koblede dem sammen med indbrud i området. De varetægtsfængslede er to mænd på henholdsvis 25 år og 30 år.